Твоје
Владимир Васић 

Твоје...

Твоје лице љупко као зора, 

И стас вити вилинскога створа, 

Очара ме, срце за те бије, 

Љубав к теби њега нежно грије.

Твоје очи, две са неба звезде, 

Зажегоше ватрен плам у мени, 

Око срца та се ватра свила, 

Љубав к теби срце ми обвила.

Твоја уста, та врат'оца рајска, 

Твоја душа, та ружица мајска, 

Надоји ме, обаја ме, драга, 

Ја те љубим више свега блага.

Љубићу те, чуј, душице мила, 

Догод земља не буде ме скрила, 

Љубићу те догод свет ми сија, 

Ти си души мојој најмилија.

Напомена 

Објављено у часопису Световид, 1861, бр. 73

Извори 

 Владимир Васић: Целокупна дела, Библиотека српских писаца, Издавачко предузеће " Народна просвета, Београд, страна 13.

Владимир Васић